Il-Malti jgħid li biex tiskonġra trid tkun pur. Illum ma jistax jinstab kliem aħjar minn dan għal Simon Busuttil u għall-Partit Nazzjonalista. Busuttil sejjaħ protesta, li m'hija xejn għajr mass meeting, għal-lum wara nofs in-nhar fil-Belt Valletta. Il-problema l-kbira ta' Busuttil iżda hija m'għandu l-ebda kredenzjali biex jitkellem dwar il-governanza. Dan għaliex Busuttil innifsu u dawk kollha ta' madwaru għal snin sħaħ kienu fil-qalba ta' gvern wieħed wara l-ieħor Nazzjonalista li warrab fil-ġenb kull prinċipju ta' governanza. Iżda għal Ann Fenech, President tal-Kunsill Eżekuttiv tal-PN, dawn kienu biss "dnubiet tal-abbatini". llum il-Partit Nazzjonalista se jkun qed "jipprotesta" kontra dik li qed isejjaħ bħala korruzzjoni. Dan se jagħmlu wara 25 sena ta' konsulenzi ta' miljuni ta' ewro b'direct orders, ħatriet bla rażan f'bordijiet ta' kandidati, uffiċjali u bażużli Nazzjonalisti, u żidiet ta' miljuni fil-pagi bil-moħbi. Dawn huma biss qatra f'oċean ta' dak li Busuttil irid iwieġeb għalih bħala l-Kap tal-PN illum. Mhux ta' b'xejn li Simon Busuttil huwa skomdu ħafna jitkellem dwar Malta ta' qabel l-2013. U dan minkejja li huwa stess kien Viċi Kap f'dan iż-żmien. Simon Busuttil irid li huwa jiġġudika lil kulħadd iżda fl-istess ħin ma jrid lil ħadd jiġġudika lilu u lill-eksministri Nazzjonalisti għal dak li għamlu meta għal snin sħaħ kienu huma fit-tmexxija tal-pajjiż. Għalhekk Busuttil qed jimxi b'żewġ uċuħ, għax m'għandu ebda kredibbiltà biex jagħti l-lezzjonijiet. F'dan il-kuntest il-KullĦadd illum qed tippubblika lista ta' mistiedna speċjali li mingħajr dubju llum se jingħaqdu ma' Simon Busuttil, għax bħalu huma kollha xempji ta' korrettezza liema bħalha.